Nog twee vas ná diefstal van R103 miljoen van AbsaFoto: Absa Groep Nog twee beskuldigdes het Donderdag in die hof verskyn in verband met die R103 miljoen wat van Absa gesteel is. Xolela Masebeni, ’n spesialis-ingenieur by Absa, het na bewering tussen September en Desember verlede jaar meer as R103 miljoen by sy werkgewer gesteel en na ses verskillende rekeninge oorgeplaas. Masebeni is in Februarie op borgtog van R50 000 vrygelaat en is enkele weke later buite sy huis in die Oos-Kaap doodgeskiet. Kapt. Ndivhuwo Mulamu, woordvoerder van die Valke, het gesê ’n tradisionele geneser en Masebeni se voormalige vriendin is intussen ook in hegtenis geneem in verband met die saak. Khumbulani Elvis Ntombela (43) en Nonelwa Nondlazi (29) staan nou ook tereg op aanklagte van bedrog, diefstal en geldwassery. Ntombela en Nondlazi het glo voordeel getrek uit die geld wat van Absa gesteel is. Hulle bly in aanhouding en moet weer op 18 Mei in die hof verskyn wanneer hulle na verwagting om borgtog sal aansoek doen. Gershom Matomane (29) is ook vroeër in hegtenis geneem nadat daar glo miljoene rande in sy rekening oorbetaal is. Hy is glo familie van Masebeni. Sy 24-jarige vriendin is intussen ook in hegtenis geneem. Sy sal na verwagting vandag in die hof verskyn. Matomane en Masebeni se weduwee, Athembile Mpani, is vroeër op borgtog van onderskeidelik R30 000 en R50 000 vrygelaat en moet weer op 30 Junie in die hof verskyn. Die polisie kon glo reeds R66 miljoen van die gesteelde geld herwin. Volgens Mulamu gaan die ondersoek voort en kan nog inhegtenisnemings moontlik volg.